b'\n_START_ARTICLE_\nCelestin Sardeli\xc4\x87\n_START_SECTION_\n\xc5\xbdivotopis\n_START_PARAGRAPH_\nRodio se u Zagrebu 1944. godine. U Blatu, odakle je rodom, poha\xc4\x91ao je osnovnu \xc5\xa1kolu. U Dubrovniku je zavr\xc5\xa1io u\xc4\x8diteljsku \xc5\xa1kolu. Studirao je na Filozofskom fakultetu u Zagrebu gdje je diplomirao sociologiju i filozofiju._NEWLINE_Obna\xc5\xa1ao je du\xc5\xbenosti u odborima (komitetima) SKH na sveu\xc4\x8dili\xc5\xa1tu, gradu i naposljetku u sredi\xc5\xa1njem odboru (Centralnom komitetu). Obna\xc5\xa1ao je du\xc5\xbenost zamjenika ministra znanosti._NEWLINE_Svoju je veliku ulogu u hrvatskoj povijesti pokazao u prvim godinama predraspadnog razdoblja u SFRJ. Uo\xc4\x8di posljednjeg republi\xc4\x8dkog partijskog kongresa i svojeg odlaska s du\xc5\xbenosti, tajnik ("sekretar") Predsjedni\xc5\xa1tva Saveza komunista Hrvatske Dragutin Dimitrovi\xc4\x87 izborio se, zajedno s istomi\xc5\xa1ljenicima, za povijesnu odluku o raspisivanju demokratskih izbora u Hrvatskoj a Celestin Sardeli\xc4\x87 je bio jednim od vo\xc4\x91a reformske struje koji je iste godine prvi prekinuo t.zv. "hrvatsku \xc5\xa1utnju" u odnosu na Milo\xc5\xa1evi\xc4\x87eva nastojanja i op\xc4\x87enito dugogodi\xc5\xa1nju hrvatsku \xc5\xa1utnju i politiku koja se sluganski odnosila prema Beogradu. O\xc5\xa1tro se je suprotstavio, agresivnoj politici Slobodana Milo\xc5\xa1evi\xc4\x87a na poznatoj sjednici CK SKJ 11. rujna 1989. u Beogradu, koju je prenosila televizija. U\xc4\x8dinio je to javno, ne na nekoj skrivenoj sjednici, nego politi\xc4\x8dki otvoreno, na hrvatskom jeziku, a rije\xc4\x8dima je bilo precizno, ne u uvijenim i skrivenim frazama._NEWLINE_U samostalnoj je Hrvatskoj obna\xc5\xa1ao veleposlani\xc4\x8dku du\xc5\xbenost u Sloveniji. Obna\xc5\xa1ao ju je od 2000. do 2004. godine, nakon \xc4\x8dega je iza\xc5\xa1ao iz tridesetogodi\xc5\xa1nje aktivne nazo\xc4\x8dnosti u politici._NEWLINE_Poslije toga bio je u upravi Croatia osiguranja._NEWLINE_Sardeli\xc4\x87 je bio jednim od zna\xc4\x8dajnika hrvatskog vaterpola. _NEWLINE_Bio je aktivan u zavi\xc4\x8dajnim dru\xc5\xa1tvima: bio je \xc4\x8dlan Dru\xc5\xa1tva Bla\xc4\x87ana i prijatelja Blata. Ure\xc4\x91ivao je Blatski ljetopis.\n_START_SECTION_\nNagrade i priznanja\n_START_PARAGRAPH_\nGodine 2009. odlikovan je posmrtno Redom hrvatskog pletera za osobit doprinos razvitku i ugledu Republike Hrvatske i dobrobiti njezinih gra\xc4\x91ana.'